text: Es tracta d'una proposta de la Secció de Curses de Muntanya del Centre Excursionista.
  Desenes de corredors es tornen a citar els propers divendres en la iniciativa 'Banyoles de nit'
  La proposta del Centre Excursionista, amb tres sortides consecutives, arriba a la tercera edició consolidant-se com a punt de trobada dels aficionats al running de la comarca.
  La Secció de Curses de Muntanya del Centre Excursionista de Banyoles enceta divendres el cicle 'Banyoles de nit'. Es tracta d'una iniciativa oberta a tothom i gratuïta que es fa per tercer any consecutiu i té com a objectiu fer conèixer l'entorn de la comarca des d'una vessant diferent a l'habitual: la nocturna. La iniciativa neix de la voluntat d'obrir les corregudes nocturnes de l'entitat a aquells que no s'acaben d'atrevir a sortir a córrer de nit. S'organitzaran grups diferents segons el ritme dels participants i es comptarà amb la presència d'un dels responsables a cadascun. Cada participant es fa responsable de possibles lesions i ha d'anar equipat amb el material adequat, com un llum frontal amb piles de recanvi, una ampolla d'aigua i roba d'abric.
  Un dels responsables de la iniciativa, Ramon Pou, ha explicat que esperen una bona afluència, sobretot aquest divendres, i que la iniciativa s'està consolidant. A més, com l'any passat, es farà una petita lligueta per premiar els més ràpids.
  El cicle 'Banyoles de nit' ha programat tres curses ordenades segons la intensitat del recorregut. La primera és aquest divendres, de 10 km passant per l'Estany i el Puig de Sant Martirià. La segona sortida serà el divendres 19 de gener, amb un recorregut de 15 km fins al Puig de les Gitanes i Puig Clarà; i l'última cursa serà el divendres 26 de gener amb una pujada nocturna a Sant Patllari d'uns 18 km. Els anys anteriors desenes de corredors s'han apuntat a la cita i l'organització espera mantenir la bona afluència.
  Acompanyament musical aquest divendres
  Com a novetat, aquest divendres en els moments previs i quan acabi la prova hi haurà un petit concert a càrrec del grup "Udols de llop".
  El punt de sortida i arribada és el Centre Excursionista de Banyoles i els qui vulguin participar-hi han de ser-hi una estona abans de les 7 del vespre.